**PREDKLADACIA SPRÁVA**

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „návrh zákona“) bol pripravený na základe Plánu legislatívnych úloh vlády Slovenskej republiky na mesiace september až december 2020.

Zámerom návrhu zákona je zefektívniť organizáciu a riadenie sústavy inšpekcie práce, a to najmä vhodným určením organizačnej štruktúry inšpektorátov práce, ako aj zavedením novej kompetencie Národného inšpektorátu práce, ktorý bude odborne usmerňovať poskytovanie bezplatného poradenstva inšpektorátmi práce za účelom jeho zjednotenia.

V záujme zefektívnenia výkonu inšpekcie práce a precizovania niektorých nejasných alebo nedostatočne formulovaných ustanovení sa navrhuje upraviť niektoré úlohy a kompetencie inšpektorátu práce alebo inšpektora práce, a to tak, že niektoré úlohy, ktorých plnenie sa z objektívnych dôvodov javí ako neefektívne sa vypustia a niektoré kompetencie sa upravia tak, aby viac zodpovedali požiadavkám praxe a odstránili sa prekážky, ktoré bránia bezproblémovému výkonu inšpekcie práce.

S dôrazom na zlepšovanie podnikateľského prostredia sa súčasne navrhuje znížiť administratívnu a finančnú záťaž tam, kde takúto potrebu ukázala aplikačná prax.

V nadväznosti na zmeny v čl. I návrhu zákona sa v čl. II mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.

Návrh zákona nemá byť predmetom vnútrokomunitárneho pripomienkového konania.

Navrhuje sa dátum nadobudnutia účinnosti 1. apríla 2021, ktorý je primeraný na zabezpečenie legisvakačnej lehoty potrebnej na uvedenie zákona do aplikačnej praxe.

Návrh zákona bol v dňoch od 19.8.2020 do 9.9.2020 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.